Torsten Gejl (ALT), 2023-02-07:
Tak, formand.
Alzheimer, hjerte-kar-sygdomme, bindevævssygdomme som AMC, Ehlers-Danlos syndrom, Marfan syndrom.
Kræftformer som hjernekræft, kæbekræft, mundhulekræft.
Diabetes, hudsygdomme som EEC syndrom, Ellis van Creweld syndrom, ektodermal dysplasi, incontinentia pigmenti, Rieger syndrom, gigt, tarmslyng.
Knoglesygdomme som achondrodsysplasi, andre chondrodsysplasier, cherubisme, cleidokranial dysplasi, hypofosfatasi, osteopetrose, tricho-dento-ossøst syndrom.
Adskillige psykiske sygdomme.
Progressive muskelsygdomme som f.eks. Duchenne muskeldystrofi, SMA, dystrophia myotonica.
Det er ikke let at udtale, men det er nogle af alle de sygdomme, som folk får på grund af dårlige tænder, og som direkte er skabt af tandbetændelser, sygdomme i tænderne og dårlige tænder.
Det er jo alvorlige sygdomme, der kræver masser af behandling.
Derfor har mit spørgsmål til Indenrigs- og Sundhedsministeriet været, hver gang vi har behandlet det her borgerforslag om gratis tandpleje: Hvad koster det egentlig at behandle alle de alvorlige sygdomme, som er afledt af dårlige tænder?
Regeringens svar har manglet hver gang.
Regeringen siger: I har ikke nogen finansiering til det her borgerforslag, så vi hælder jer ned ad brættet.
Er det virkelig alt, hvad vi kan gøre?
Altså, nu er der 150.000 borgere, der har skrevet under på, at de gerne vil have gratis tandbehandling, og de gør det jo ikke for at genere os.
De gør det jo, fordi de har ondt i tænderne; de gør det, fordi de er syge af det; de gør det, fordi de dør af det.
De har jo ikke flere hundrede embedsfolk og regnedrenge i ryggen.
Det er jo svært at sige til dem, at nu skal de lige finde ud af, hvordan de skaffer alle de milliarder – det er jo os, der kan det.
Og spørgsmålet er, om ikke vi kan hjælpe dem med at finde ud af, hvad f.eks. alle de sygdomme, som er afledt af dårlige tænder, koster at behandle.
Hvorfor er det interessant, hvad det koster at behandle alle de alvorlige sygdomme, der opstår, fordi vi har dårlige tænder?
Jamen det er jo, fordi mange af de her sygdomme ikke vil opstå og vi sparer milliarder i sundhedsvæsenet, hvis vi forebygger dem, hvis vi giver gratis tandpleje.
Det her er alvorlige sygdomme.
En dag på intensiv afdeling koster 20-30.000 kr. Så der er store besparelser at hente, og det synes jeg da godt vi i det mindste kunne ulejlige os med herfra, altså finde ud af, hvad den rigtige pris er.
For den rigtige pris er jo den investering, der er ved at give gratis tandpleje fratrukket de udgifter, vi har, til alle de følgesygdomme, som dårlige tænder giver.
Men end ikke det – efter tre gange, og efter at 150.000 borgere har skrevet under – har fået os så langt, at vi kan fortælle dem, hvad de sygdomme koster, og hvor meget vi kunne spare.
Jeg er sikker på, at de kommer til at spørge igen.
Hvis jeg kender Dunja Fogelberg Hansen, som står bag det her borgerforslag, ret, så samler hun 50.000 underskrifter igen – som sagt ikke for at genere os, men fordi hun har ondt i tænderne og er syg.
Og jeg vil prøve at lave noget hjemmearbejde den her gang.
Jeg vil stille skriftlige spørgsmål, jeg vil stille mundtlige spørgsmål til Indenrigs- og Sundhedsministeriet om, hvad det her koster, så vi kan finde ud af, hvad den reelle pris er.
Jeg vil stille alle de spørgsmål, jeg kan; om jeg så skal, kan jeg danse spørgsmålene, jeg kan bøje dem, jeg kan forme dem i papmaché.
Vi er simpelt hen nødt til at stille de spørgsmål på en måde, så de trænger ind igennem Indenrigs- og Sundhedsministeriets mure, og så de derinde begynder at sige: Okay, vi vil godt tage det her alvorligt.
Alternativet
støtter vi selvfølgelig forslaget.
Vi vil gerne være med til at finde den her finansiering.
Og vi siger tusind, tusind tak til alle de borgere, der gang på gang har skrevet under på det her forslag – tak til jer.